Bakalavriatga kirish testlarida qatnashish uchun onlayn ro‘yxatdan o‘tgan abituriyentlarga “Abituriyent ruxsatnomasi”ni berish 1 avgustdan boshlanadi. Bu haqda Davlat test markazi ma’lum qildi. Ruxsatnomalarni my.dtm.uz saytidagi shaxsiy kabinetdan yuklab olish mumkin. Ruxsatnomada test topshirish sanasi, joyi va shu kabi muhim ma’lumotlar qayd etilgan bo‘ladi. Eslatib o‘tamiz, imtihonlar 5 avgustdan boshlanib, ochiq stadionlar va xiyobonlarda o‘tkaziladi. Pandemiya sababli test topshiriqlari soni 105 tadan 70 taga qisqartirildi. Buning uchun jami 3 soat vaqt ajratiladi. Bu yil davlat OTMlarining bakalavriatida kunduzgi ta’limga 113 530 ta kvota ajratilgan. 37 675 abituriyent sirtqi ta’limga, 6 550 nafari kechki ta’limga qabul qilinadi. Magistratura kvotasi – 12 900 ta. Filiallar va nodavlat OTMlarda davlat granti asosida kadrlar tayyorlash bo‘yicha 500 ta kvota ham bor.